
Accion di sticker di Aruparking 
no ta acto cu sosten legal 


A 
ruparking pa algun aña caba, a 
stop di actua contra doñonan di 
auto, cu ta staciona den seccionnan cu 
ta bou control y maneho di e compania 
aki, cu ta parti di Arubus pero pa 
aspectonan legal cu no a wordo regla 
y completa, mester a para cu e accion 
di cobra doñonan di auto. 


Awor cu Minister Ursell Arends 
ta responsabel como Minister pa 
Aruparking hunto cu Arubus, el a dicidi 
di tuma accion y kier bolbe introduci 
cobransa pa staciona auto den centro 
y rond di Oranjestad. 


AWEMainta sinembargo no a logra 
confirma si e aspecto legal pa cual 
a stop di multa hende, pa stop di 
confisca auto y pone klem pa auto, ta 
pa falta di legislacion adecuado cu ta 
permiti Aruparking haci esaki, a wordo 
regla, dunando indicacion cu e ley no 
a wordo adapta of aproba ainda. 


Pa tal motibo tambe Aruparking 
a dicidi di cuminsa c’un accion di 
sticker, pues nan ta yega plak sticker 
riba autonan cu ta staciona na cierto 
cuadronan geel cu ta seccionnan cu 
usuarionan ta paga un suma mensual 
of anual pa haci uzo di e seccionnan 
aki y caminda nan tin un number 
riba cual nan abona y number di e 
auto ta registra tambe na Aruparking. 
Buscando conseho huridico riba e 
accion di Aruparking ta mustra cu 
esaki tampoco ta permisibel pa ley, 
caminda oficialnan di Aruparking ta 
yega pega un sticker riba un auto cu 
ta propiedad di un ciudadano, sin cu 


nan tin permiso pa haci esaki. 


E ciudadano no ta sufri ningun perdida financiero ya cu 
Aruparking no ta cobrando multa pero loke si e oficialnan 
aki ta haci, ta di mishi cu propiedad di un ciudadano pa cual 
na e momentonan aki, nan no tin derecho pa comete ningun 
acto contra propiedad di un otro hende. 


Segun a bin dilanti durante un conferencia di prensa, 
caminda Minister Arends tambe levemente a menciona 
esaki, ta cu e accion di pega sticker cu ta dificil pa kita, lo ta 
un simpel “recordatorio” of hasta advertencia cu na luna di 
Januari 2023, lo cuminsa parti multa pa esunnan cu staciona 
nan auto sin cu nan a paga pa uza e seccionnan aki. 


Cual ley na mundo ta permiti esaki tuma luga, esta cu un 
oficial di Aruparking ta cana kibra, controla cu oficina prin- 
cipal di e compania riba cierto espacio abona mientras cu en 
realidad e doño di auto tin mas cu dos aña stacionando unda 
cu ta y sin wordo adverti of multa, pa awor “out of nowhere” 
ta bin pega sticker como advertencia pa doño di auto. 


E ta un acto contra ley, un acto sin hustificacion y un acto 
caminda trahadonan di un compania di gobierno, ta mishi 
cu propiedad di un ciudadano sin cu e tin permiso legal pa 
haci esaki, ya cu ta castigabel pa ley mishi cu propiedad di 
otro sin permiso. 

Mensahe di Xander Bogaerts tabata 
cla ora cu el a bandona partido 
Arubiano di tres miho bateado den AL 


L 
oke ningun hende a spera den e 
ultimo wega di Boston Red Sox 
diaranson ultimo, tabata e momento cu 
den di shete entrada, manager Alex Corra 
a acerca umpire principal, anunciando cu 
e tin un cambio pa su short stop estelar, 
esta Xander Bogaerts. 
E lo tabata algo planifica for di tempran 
ya cu coleganan di e short stop Arubiano, 
a despedi di dje riba tereno cu abraso y 
gestonan di amistad, dunando cierto indi- 
cacion cu tabata Xander su ultimo wega 
den uniform di Boston Red Sox. 
Fanaticonan cu a presencia e partido cu 
tabata un total di 26.695, a duna Bogaerts 
un ovacion grandi, manera un heroe 
a merece pero caminda realmente e 
hungado di Aruba, ta e hungado gusta di 
e ekipo pa algun tempo caba. 
Boston pa algun tempo caba no ta e ekipo 
asina superior manera cu e tabata pa un 
tempo y den e dos ultimo temporadanan, 
Xander Bogaerts hunto cu Rafael Devers 
tabata e dos hungadonan cu a carga e 
ekipo aki, tratando di pone un ekipo sin 
bon pitcheo, gana tog nan weganan. 
Den e partido di diamars anochi contra di 
Tampa Bay Rays, Xander a pega un “grand 
slam” cual a sigura e triunfo di Boston 
den un wega cu a bay solamente cinco 
entrada y cu a keda cancela pa motibo di 
awasero. 
Diaranson den loke por a bira su ultimo 
wega, Xander a bati di 4-2 pa hisa su 
averahe di bateo na .307 cual a permiti 
e shortstop di Aruba termina como e di 
tres pa e titulo di batting champion, tras 
di Luis Arraez di Minessota Twins kende 
a gana e titulo cu averahe di .316 mientras 
cu Aaron Judge di New York Yankees a 
termina na di dos luga cu averahe di .311. 
Sin duda otro tremendo temporada 
caminda Xander pa henter e temporada a 
carga e ekipo ki riba su lomba cu yudansa 
di Devers kende mescos cu su amigo di 


Aruba, tabata lidernan di Red Sox den careda 
anota cu 84 cada uno pero Bogaerts tabata e 
miho na bate cu averahe di .307 cu 15 home 
run conecta y el a ricibi 57 boleto. 
FUTURO 
E forma con Bogaerts a bandona wega 
diaranson tabata mustra riba un despedida 
inevitabel ya cu mientras cu su contract 
ainda ta core te cu 2024, e shortstop tin un 
opcion den su contract caminda e por haci 
uzo di dje pa declara su mes agente liber y 
busca un oferta mas lucrativo cu locual e tin 
na e momentonan aki. 
Siendo kisas e miho short stop den baseball 
na e momentonan aki, Xander no ta ganando 
mesun placa cu otro hungadonan di mesun 
posicion ta ganando y kende nan produccion 
no ta ni cerca di esun di e estelar hungado aki. 
Xander kende a caba di cumpli 30 aña di 
edad, a yega na un a crusada den su carera, ya 
cu firmando un contract nobo na e momen- 
tonan aki, lo ta su ultimo oportunidad pa 
gana un salario bon mereci prome cu su 
carera yega un final. 
Manager Alex Corre no kier tende mes di 
salida di Bogaerts for di e ekipo, mustrando 
cu e pelotero Caribense ta un lider tanto riba 


tereno como den dog out paden den 
club y e ta spera cu Boston lo logra di 
firma Xander y retene su servicionan pa e 
ekipo di Red Sox. 
Hopi a considera su salida for di wega den 
di shete entrada como un mensahe pa 
gerencia di Boston Red Sox, un mensahe 
directo di despedida ya cu tanto gerencia 
como representantenan di e hungado ta 
bon na altura cu tin ekipo den tanto Liga 
Americano como Nacional cu kier duna 
Xander loke e merece pa su cualidadnan 
como hungado di baseball. 


Chaim Bloom, ehecutivo top di Boston 
Red Sox, a topa cu prensa ayera, un dia 
despues cu e temporada a finalisa pa 
e ekipo aki. Bloom a bisa cy Red Sox su 
intencion ta pa keda cu Bogaerts u Devers 
pa e siguiente temporada. 
E no kier a bisa mucho y solamente a bisa 
cu e proceso lo bay cuminsa di biaha. 
Un reportero di Boston Sports Journal a 
raporta cu doño John Henry y Presidente 
Tom Werner a topa cu Bogaerts caba 
“diferente biaha” den e ultimo siman. 
Sinembargo no a haci ningun oferta 

Parlamentario Ryçond Santos do Nascimento 


“Autonomia un responsabilidad pa goberna 
aki pa eleva e nivel di bida” 


D 
elegacion di fraccion di 
AVP cu a asisti na e reunion 
di IPKO siman pasa, a bay bon 
prepara pa e reunion impor- 
tante y a hiba varios intercambio 
interesante cu otro participan- 
tenan na e reunion aki, segun 
Parlamentario Ryçond Santos 
do Nascimento di fraccion di 
AVP a trece dilanti. 
El a enfatisa cu principalmente 
pa loke ta e relacion di Aruba 
cu Hulanda, tin hopi espacio pa 
mehora esaki y tambe a mustra 
cu tin espacio pa haci miho uzo 
di IPKO ora cu tin contacto cu 
parlamentonan di Reino, esta 
delegacionnan di Corsou Sint 
Maarten, Hulanda y tambe di 
Aruba. 
“Parando keto un rato riba kico a 
pasa den e reunion di IPKO, mi ta 
sumamente orguyoso di bisa cu 
fraccion di AVP a bay bon prepara 
pa e reunion aki y nos a duna un 
contribucion na hopi caso, haci 
esaki hopi ‘inhoudelijk’ riba dife- 
rente discusion cu tabatin. 
Entre otro pa loke tabata e tema 
di ‘democratisch deficit,’ tambe 
e tema di racismo, colonialismo 
y tambe pa loke ta e situacion y 
posicion di nos studiantenan na 
Hulanda, pues varios topico di 
interes pa Aruba pa loke ta nos 
studiante- y hendenan. 
Pero alabes loke nos por a 
mira tabata algo manera un 
‘Staatsraad’ den representacion 
di Corsou, den persona di Paul 
Comenencia kende a vocifera 
e idea cu nos den Caribe, nos 
por saca hopi for di e comber- 
sacionnan y hopi mas for di e 
dialogonan cu Hulanda, si nos 


a manda hende prepara, si nos 
manda hende cu e capacidad. 
Lamentablemente manera cu sr 
Comenencia a trece dilanti, cos 
por ta miho di no tin practica 
conoci di “friends and family”, cu 
ta palabranan cual palabranan 
expresa ta hopi al caso. 
Na final di dia locual e ta bisa nos, 
ta cu Aruba na e momento aki 
ta den crisis caminda ciudada- 
nonan ta pasando den nece- 
sidadnan, momentonan dificil 
pero ta net den momentonan 
dificil, tin espacio pa aspira pa 
mas, tin espacio pa desea mas, 
tin espacio pa nos lucha, pa nos 
eleva no solamente nos bida 
pero bida di henter nos comu- 
nidad,” Parlamentario Santos do 
Nascimento a mustra. 
E miembro di fraccion di AVP a 
sigui mustra cu loke ta trece e 
cambionan aki, ta rekeri cu cada 
un di e ciudadanonan di e isla, 
ta cuminsa anhela duna bek na 
nos comunidad y ta rekeri cu 
cada un persona, ta anhela pa 
bo lucha pa mehora bo mes y 
di e forma ey tambe, tur hende 
tin un impacto riba sernan keri 
rond di tur hende 
pa na final di dia tin un impacto 
grandi riba henter Aruba. 
“Pues sin duda nos tin un trabou 
grandi pa bay haci, cu ta cuminsa 
na cada un di nos, pa motibo cu 
si nos no cambia na cas, e ora 
politica no por cambia pero si e 
ciudadano ta informa su mes, si 
e ciudadano ta educa su mes, e 
ora abo como ciudadano lo bay 
exigi gobernacion di calidad y 
esaki ta pone cu politico no por 
‘get away’ cu mentiranan. 


E politico tampoco por ‘get away’ cu baila 
hende riba diferente topico, no y pakico 
no, pasobra abo como ciudadano ta bon 
informa, pasobra abo ta exigi goberna- 
cion di calidad y es mas, pasobra nos 
como comunidad ta aspira pa algo mas 
grandi y nos como comunidad ta kere cu 
na e momento aki nos ta dificultad pero 
tin speransa, tin espacio pa nos yega na 
altura nan mas halto y nos tin tambe un 
pasado cu ta confirma esaki. 
Tin espacio pa mas, tin espacio pa nos 
crece, tin espacio pa nos eleva pero den 
tur e cosnan positivo aki, tambe tin un 
mensahe pa Hulanda cu ora nos wak e 
posicion di nos autonomia, hopi biaha 
nos ta wak esaki como un derecho pero 
ta tempo pa nos politiconan cuminsa wak 
nos autonomia como un responsabilidad 
.Un responsabilidad grandi, no ta simple- 
mente un derecho pero un responsab- 
ilidad pa goberna e pais aki pa eleva e 
nivel di bida, pa eleva alegria y felicidad 
den cada hogar aki na Aruba, esey ta e 
responsabilidad,” Parlamentario Ryçond 
Santos do Nascimento a declara durante 
conferencia di prensa. 


Paso si nos wak nos antepasadonan 
kendenan a biaha bay Cuba pa 
traha, otronan cu a biaha bay otro 
paisnan den region, pa motibo 
cu na Aruba tabatin dificultadnan 
grandi, esaki ta e generacionnan 
cu a percura cu pa awe nos tin un 
Status Aparte. 


Awe nos tin un infrastructura di 
turismo cu ta resiliente y awe nos 
como pais chikito, por ta hopi 
orguyoso cu nos a marca historia, 
haciendo di Aruba un perla den 
Caribe y haciendo di Aruba un pais 
sumamente competitivo. 

Tuesday, September 20, 2022 10:01:48 AM 


Meteo: Yobidanan por sigui te diasabra 


A 


yera rond di 3’or di atardi Servicio Meteorologico a emiti 


un informe cu nan a yam’e alerta no. 3. E tal papia di e 


tempo cu por spera for di e momento ey te cu diasabra, 8 di 


october, pa 12’or di merdia. 


Den un sinopsis, Meteo ta splica cu Aruba por confronta 


awasero di diferente intensidad, for di ayera tardi te cu, kisas, 


diasabra 8 di october, riba Aruba y cercania. Esaki debi na pres- 


encia di un ola tropical activo, cu awor ta Potential Tropical 


Cyclone nr. 13, cu por crusa den nos region bayendo west. 


Desaroyo of no di e sistema aki riba menciona lo trece un 


chens halto pa awasero modera te pisa localmente cu por 


trece cantidadnan di 25 te 45 mm durante e periodo describi 


ey. 


Bientonan di 50 te 60 km/ora por wordo spera den rafaga, 


durante awasero modera te pisa cu lamper y strena. Awasero 


modera te pisa por causa molester na cierto partinan. 


Condicionan Maritimo: 


Lama por bira bastante bruto te bruto principalmente na 


partinan di costa oost te noordwest y lama temporalmente 


agita na parti zuid y partinan protegi. 


Un aviso pa boto chikito ta na vigor pa specialmente partinan 


oost te noordwest di costa y tambe pa lama habri. Na opera- 


dornan di boto chikito ta bay un advertencia pa no aventura 


cerca di areanan cu awasero of lamper cu strena. 


Resumen: 
• Spera 25 te 45 mm di awasero 
• Un aviso pa boto chikito ta na vigor, specialmente 
pa partinan di costa oost te noordwest 
y lama habri. 
• Operadornan di boto chikito ta wordo suplica pa 
evita areanan di awasero y lamper cu strena. 

Minister Xiomara Maduro di Finansa ta informa: 


Den e ‘Plan di Impuesto 2023’ a tene cuenta cu 
e Pensionadonan di SVb 


Ta separa e cobransa riba impuesto di entrada 
M 
inister Xiomara Maduro a anuncia e ‘Plan di 
Impuesto 2023’ pa un sistema simpel y husto 
cu ta necesario pa recuperacion di Pais Aruba su 
finansa publico. E ‘Plan di Impuesto 2023’ ta conta 
cu un Pakete di Compensacion individual den cual 
ta tene cuenta cu e grupo di Pensionadonan di SVb. 


Ta hisa suma liber di impuesto 
Den e ‘Plan di Impuesto 2023’ lo hisa e suma di 
impuesto liber (‘belastingvrije voet’) di 28.861 florin 
pa 30.000 florin. Esaki ta baha e peso fiscal pa tur 
persona, specialmente pa e grupo di pensionado. 


Ta separa cobransa di impuesto riba entrada di 
pensioen di behes di SVb 
Un parti importante di e Pakete di Compensacion 


Individual 
ta 
cu 
lo 
separa e cobransa di 
impuesto di pensioen 
di 
SVb. 
Actualmente 
cerca un pareha casa cu 
tin pensioen di SVb, si 
por ehempel e hende 
homber ta gana mas 
cu e hende muhe, e 
pensioen di e hende 
muhe ta wordo conta 


riba e hende homber su entrada. Despues di deduci e suma liber di impuesto, e 
hende homber ta paga impuesto riba e suma acumula. Cu e cambio den e Pakete 
di Compensacion Individual ta separa e cobransa riba entrada di pensioen di 
behes di SVb. Por ehempel si e hende homber tabata paga un suma di 3.365 
florin na impuesto di entrada, cu e cambio aki awor e hende homber aki ta paga 
1.646 florin. E señora cu un pensioen di behes di SVb di 10.455 florin pa aña lo 
no paga impuesto ya cu e ta cay bou di e suma di liber di impuesto. E pareha aki 
lo paga un suma di 1.720 florin na impuesto. 


Ta baha e peso fiscal pa e pensionado 
Minister di Finansa ta subraya cu a duna oido na peticion di e pensionadonan y a 
inclui e punto aki den e Pakete di Compensacion Individual di e ‘Plan di Impuesto 
2023.’ Entrante 1 di januari 2023, no ta acumula e suma di entrada cu ta pone cu 
e pareha ta paga menos na impuesto. E separacion di cobransa di impuesto riba 
entrada di SVb lo baha e peso fiscal pa e pensionado. 

EXECUTORIALE VERKOOP 


Ten overstaan van notaris mr Chamila Agnella 
Tromp of haar waarnemer zal op VRIJDAG 14 
OKTOBER 2022 om 10:00 uur 's-morgens bij 
de Kamer van Koophandel (Auditorium) aan 
de L.G. Smith Boulevard 10, Oranjestad, Aruba, in 
één zitting bij opbod en afslag in het openbaar 
worden verkocht, ex artikel 3:268 van het 
Burgerlijk Wetboek van Aruba: 
J.G. EMANSTRAAT 90 
een 
winkelpand 
staande 
op 
een 
perceel 
eigendomsgrond groot 208 m2 gelegen aan de 
J.G. Emanstraat in Aruba, kadastraal bekend als 
Eerste Afdeling Sectie A nummer 152, als mede op 
een perceel eigendomsgrond groot 427 m2 
gelegen aan de J.G. Emanstraat in Aruba, 
kadastraal bekend als Eerste Afdeling Sectie A 
nummer 153. 
richtprijs: Afl. 375.000,-- 
- Een onherroepelijk en onvoorwaardelijk onderhands bod kan 
worden uitgebracht tot en met uiterlijk donderdag 29 september 
2022 
ten 
kantore 
van 
NewLeaf 
Notary 
of 
via 
email 


auction@newleafaruba.com. Het biedingsformulier is zowel op het 
kantoor 
van 
NewLeaf 
Notary 
alsmede 
op 
de 
website 
www.newleafaruba.com verkrijgbaar. 
- Iedere bieder is gehouden, zowel bij het uitbrengen van een 
onderhands bod als op de veiling zelf, zich te legitimeren met een 
geldig paspoort of ID en middels een bereidheidsverklaring, een 
bankgarantie of andere vorm van zekerheid aan te tonen aan de 
Executant in staat te zijn tot nakoming van zijn bod en de 
bijkomende kosten. 
- De Executant behoudt zich het recht voor de executieveiling uit te 
stellen dan wel op te houden zonder daarvoor de reden te noemen. 
- Op de veiling zijn van toepassing de Algemene Veilingvoorwaarden 
voor Executieveilingen (AVVE) en de Bijzondere Veilingvoorwaarden 
zoals vastgesteld door notaris mr. Chamila Agnella Tromp. 
Voor vragen of meer informatie kunt u een email sturen 
naar auction@newleafaruba.com of de volgende 
website bezoeken: 


U 
n drama increibel y hopi 
tristo a sosode ayera 
na Tailandia caminda un 
homber di 34 aña, esta Panya 
Khamrap, a drenta un creche 
na e ciudad di Uhai Sawan 
cu ta keda 400 kilometer 


Na Tailandia 
Polis retira ta mata 
22 mucha y 16 hende 
grandi den creche 


nordeste di Bangkok, caminda el a mata 22 mucha den e 
centro hunto cu cinco lider encarga cu e centro. 
Durante di su huida despues di e comete e acto barbarico 
aki, e asesino a subi su auto y for di su auto tabata tira 
riba tur hende cu e mira canando riba caminda publico y 
despues yega su cas, tira su casa y yiu mata, prome cu el a 
comete suicidio. 
E asesina ta un ex oficial di polis hende aña pasa a wordo 
suspendi y despues retira for di servicion policial pa motibo 
cu durante di testnan di droga obligatorio, el a test positivo 
ya cu no ta prome biaha cu esaki a sosode. 
Loke ta mas tristo di e caso cruel aki, ta cu Khamrap a 
asesina 22 mucha den e creche haciendo uso di un arma 
blanco, despues cu na entrada di e centro, el a uza un arma 
di candela pa tira e cinco trahadonan di e centro mata, 
entre nan un maestra di e centro kende tabata na estado. 
Oficialnan cu a yega na e centro prome, a bin haya nan c’un 
scenario increibel caminda practicamente mayoria di nan a 
wordo afecta formalmente mirando e forma con a asesina 
muchanan incente den e forma cruel cu esaki a sosode. 
Autoridadnan policial ta sospecha cu e asesino un biaha 
mas lo a actua bou influencia formal di droga pero ta 
autopsia lo tin cu determina esaki y polisnan ta kere cu ta 
despues cu el a comete e matansa den e centro di cuido di 
muchanan, el a dicidi di regresa su cas y tambe mata loke 
polisnan ta kere ta su casa y un yiu di dje. 
Despues di tur esaki el a pone e arma di candela na su 
cabes y a comete suicidio pero polisnan ta investigando 
si nan por haya un pista si el a planea e matanza aki y haya 
algo cu por mustra su motivacion pa e acto cruel aki. 
Segun autoridadnan policial, no ta usual cu na Tailandia 
casonan di matanza masal ta tuma luga, caminda dos aña 
pasa un oficial di ehercito cu tabata rabia riba un asunto di 
tereno, a tira 29 hende mata. 
Sinembargo di otro banda ta un hecho cu tin hopi arma 
di candela den circulacion den e pais compara cu otro 
paisnan den region y esaki ta debi na e hecho cu hopi arma 
di candela ta wordo importa den forma ilegal cu ta proce- 
dente for di paisnan bisiña cu tin conflictonan arma. 

D 
en e simannan cu ta sigui nos dilan- 
ti DVG su team encarga cu vacuna- 
cion di COVID lo bay ta presente den dife- 
rente bario cu e unidad mobil di Bureau 
Rampenbestijding. Meta di e bishita aki ta 
pa asina brinda na comunidad e vacuna 
Bivalent di Pfizer mas cerca di cas. 


E vacuna Bivalent di Pfizer manera informa 
ta ‘target’ subvariantenan di e variante 
Omicron cu ta circula y premirando e posi- 
bilidad cu fin di aña por trece aumento den 
casonan di COVID, DVG ta recomenda tur 
ciudadano cuminsando for di 12 aña cu 
tin minimo 2 vacuna caba ricibi pa busca 
nan vacuna Bivalent. 
E vacuna Bivalent lo wordo duna unica- 
mente como Boostershot, esaki nifica 
cu pa por ricibi e vacuna e ciudadano 
mester tin minimo 2 vacuna ricibi caba. 
Ciudadanonan di 60 aña of mas cu tin 3 


of 4 vacuna ricibi caba, tambe ta bin na 
remarke pa ricibi nan siguiente boost- 
ershot como e vacuna Bivalent. 


E fecha y orario unda comunidad por 
acudi pa busca nan vacuna den bario 
ta como lo siguiente: 
• Centro Playa Pabou dia 10, 11, 12 di 
october for di 8:30 di mainta pa 3:30 di 
atardi non stop. 
• Centro Deportivo Frans Figaroa na 
Noord dia 17, 18, 19 di October for di 
8:30 di mainta pa 3:30 di atardi non 
stop. 
• Centro Deportivo Betico Croes na 
Santa Cruz dia 24, 25, 26 di October 
for di 8:30 di mainta pa 3:30 di atardi 
non stop. 
• Stadion Joe Laveis na San Nicolas dia 
31 october y 1, 2 di november for di 
8:30 di mainta pa 3:30 di atardi non 


stop. 


Pa por ricibi e vacuna Bivalent e 
ciudadano 
mester 
presenta 
cu 
su 
carnet di AZV of su AZV digital, su 
Aruba Health App, forma di identifi- 
cacion (ID) y si tin ainda e pruebanan 
bieu di vacunacion. 


Durante e dianan cu DVG ta vacunando 
den bario cu e unidad mobil, prikpost 
DVG lo ta habri tambe for di 8:00 pa 
11:45 di mainta y atardi for di 1:00 pa 
3:45. 


Pa mas informacion like nos Facebook, 
subi nos website www.dvg.aw, yama 
nos na 5224200/ 2800101 of e-mail 
nos na servicio@dvg.aw 


DVG ta cla pa cuminsa suministra vacuna 
Bivalent como Boostershot den bario 

R E S E R V A T I O N S R E Q U I R E D 
e l e m e n t s a r u b a . c o m | + 2 9 7 5 9 2 5 8 6 8 
A D U L T S O N L Y | C A S H L E S S | N O S M O K I N G | N O G R O U P S 


L O C A T E D A T B U C U T I 
& T A R A B E A C H R E S O R T 


AZV ta informa: 


Traspaso automatico di dokter Koemarie Ramautar 
pa dokter Ivan Dario Hernandez Camargo 


E 
contracto entre Organo Ehecutivo AZV (OE AZV) 
y dokter di cas Koemarie Ramautar a termina. Nos 
ta gradici dokter di cas Koemarie Ramautar pa tur e 
añanan di servicio medico cu el a brinda na nos asegu- 
radonan. Na mes momento nos ta yama bon bini na un 
dokter di cas nobo, esta dokter Ivan Dario Hernandez 
Camargo. Dokter Ivan Dario Hernandez Camargo ta e 
dokter di cas cu awor en adelante lo atende tur pashent 
na mesun localidad, Savaneta 8B y number di telefon 
5844280. 
Traspaso ta automatico 
Aseguradonan mes no tin nodi haci nada, e traspaso ta 
wordo haci automatico. Ta pidi e aseguradonan pa por 
fabor duna oportunidad na e dokter di cas aki pa yuda 
bo ora bo tin mester di cuido medico. Dokter Ivan Dario 
Hernandez Camargo ta un dokter Colombiano, kende 
a studia medicina general na Universidad del Bosque 
na Bogota, Colombia y despues a haci su specialisacion 
pa dokter di cas na mesun universidad. Su persona tin 
hopi experiencia como cu el a eherce su profesion na 
Colombia pa algun aña caba. E ta contento di por traha 
na Aruba unda su intencion ta pa brinda e miho cuido 
posibel y pa e siña Papiamento pa asina e por yuda tur 
pashent den nan propio idioma. Entre tanto, e lo comu- 
nica den Spaño y Ingles. 
No ta di acuerdo 
Solamente den caso cu no ta di acuerdo cu e traspaso 
automatico aki, e ora por cambia di dokter di cas di 
propio interes. Tene cuenta cu e ora bo mes mester pidi 
pa un aprobacion di e dokter di cas (firma di dokter) cu 
abo ta desea. E dokter di cas mes of su assistent ta manda 
e formulario pa AZV. Por wak e cambio den e AZV App 
ora cu bay na: MenuDunado di cuido E dunado di 
cuido di bo personaDoctor di casEynan bo ta wak e 
doctor di cas nobo. Tene cuenta cu cambio di dokter di 
cas ta na luna di maart y september. Lamentablemente 
casi tur dokter di cas ta yen y pa e motibo aki mes AZV 
ta recomenda pa duna dokter Hernandez Camargo un 
chens di conoce bo persona y duna bo e cuido ora cu 
bo tin mester di esaki. 
Recomendacion 
AZV ta recomenda tur asegurado pa download e AZV 
App y asina registra pa bo digi ZorgPas. Bo persona ta 
bay den Google Play Store of Apple Store pa download 
door di primi e boton install. Sigui e preguntanan pa 
registra pa bo digi ZorgPas. Den caso cu bo no ta logra, 
libremente por comunica cu nos pa haya ayudo via 
klantenservice@uoazv.aw 

P 


arlamentario drs. Mervin Wyatt-Ras tabata presente 


durante bishita di Grupo di nos grandinan Kawara na 


Parlamento. Tabata un intercambio ameno y por a mira cu nos 


grandinan a bin bon prepara cu preguntanan hasta critico na 


nos como parlamentario. Wyatt-Ras ta agradecido y a expresa 


esaki tambe na nos grandinan pa e bishita y loke nan ta nifica 


pa nos. Ta bunita pa mira un cantidad grandi di nos grandinan 


uni den comunicacion pa haci actividadnan hunto. Esaki ta un 


ehempel pa nos tur y Wyatt-Ras tin hopi aprecio pa esaki. E tin 


cu menciona cu hasta esposa di ex-presidente di parlamento 


Frido Croes q.e.p.d. tabat’ey pa ken Wyatt-Ras tin hopi cariño. 


Wyatt-Ras semper a haya importante cu nos pueblo por drenta 


parlamento y por presencia intercambio entre parlamentari- 


onan. Wyatt-Ras a expresa comprension pa e poder di compra 


cu a baha y ta afectando nos tur en special esnan vulnerable 


den nos comunidad. 


Apesar di e meevaller cu gobierno kier introduci lo keda cu BBO 


lo subi y BTW ta keda pendiente pa e gobierno aki introduci 


mas aleu. Ta mas cu logico cu nos hendenan ta preocupa cu 


consecuencia di esaki. 


Wyatt-Ras a menciona e ley di ouderenzorg cu a ser introduci 


na 2015 cu ta e base pa proteccion di nos hendenan di edad, pa 


control dor di Inspectie Volksgezondheid di centronan di cuido 


di nos grandinan y cu ta haci posibel cu tin maneho y cu gobi- 


erno por bay lanta awor un departamento pa nos grandinan. 


Wyatt-Ras ta spera cu mas grupo y organisacion por bishita 


parlamento. Nos pueblo tin derecho di sa kico ta nos trabou y 


pa sa con nos ta haci nos trabou y por trece nan critica y preocu- 


pacionnan. P’esey segun Wyatt-Ras e ta un sirbido di pueblo pa 


duna e informacion cu a sirbi interes general. 


Mervin Wyatt-Ras ta felicita KAWARA cu su aniversario y ta 


desea nan hopi exito y e portanan di parlamento ta keda habri 


pa ricibi nan. 


Drs. Mervin Wyatt-Ras contento cu bishita di 
Kawara na Parlamento 

D 
iaranson mainta, minister di Husticia y Asuntonan So- 
cial Sr. Rocco Tjon a reuni cu e directiva di Aruba Hos- 
pitality & Security Foundation (AH&SF) tocante diferente 
proyecto den e area hotelero, specificamente tocante un 
proyecto nobo esta e “tourism patrol” pa amplia vigilancia 
den area hotelero. 


Banda di esaki, a toca algun punto di preocupacion di 
pasado di parti di directiva di AH&SF. Sinembargo, e manda- 
tario a splica con a tene cuenta cu e preocupacionnan aki 
pa den futuro nan no bolbe ripiti, y tambe con a tene cuenta 
cu esaki specificamente den e proyecto di camara di vigi- 
lancia. Pa e motibo aki, procesonan a wordo restructura pa 
asina remedia y preveni esaki den futuro. Actualmente, tin 
un comision cu ta dedica na esaki solamente. 


Pa loke ta e proyecto di “Tourism Patrol”, esaki lo bira 
conhuntamente cu departamentonan hudicial, kendenan lo 
ta encarga pa haci e “background check”, di e personal cu 
lo bay eherce e tareanan aki. Na mes momento lo percura 
tambe pa nan haya diferente training pa loke ta “predictive 
profiling”, lo sigui e curso di Aruba Certification Program. 
Asina por bisa cu e intencion ta pa duna e personal aki tambe 


training pa nan por bira “bijzonder opsporings ambtenaar”. 


E meta ta pa yega na vigilancia continuo den e area hotelero, 
caminda lo tin diferente turno di patruya na pia, riba bais y 
vehiculonan. E proyecto aki ta pa cubri e area di Arashi te 
cu Bushiri. 


Pues, segun e mandatario, ta trata di un proyecto cu un 
impacto positivo pa pais Aruba y pa turismo, asina garanti- 
sando aun mas e siguridad di nos hendenan. A haci palabra- 
cionnan pa reuni na November binidero, pa asina amplia mas 
riba e proyecto aki y asina bin cu plannan concreto di con lo 
por logra realisa esaki na 2023. 


Minister Rocco Tjon: 


Reunion positivo cu AH&SF den cuadro di 
presencia policial den area hotelero 

N 
a 2018 Minister di Finansa a laga traha un Memorando 
Financiero Economico FEM cu tabata e guia pa Gabinete 
Wever-Croes traha pa yega na un finansa publico balansa. E 
FEM a sirbi como base pa stipula un caminda pa yega sur- 
plus den aña 2021, pero na fin di aña 2019 caba Aruba a 
yega na e situacion di un surplus despues di 12 aña cu nos 
Pais a conoce solamente deficit presupuestario. Pa aña 2020 
a premira un surplus di 46 miyon florin, pero destino a dicidi 
otro cu e pandemia di COVID cu a afecta Aruba su economia 
y finansa publico grandemente. 


E realidad financiero ta cambia 
E pandemia a cambia Aruba su panorama financiero na unda 
nos a perde un tercer parti di nos economia y cu ne Pais 
Aruba a perde 834 miyon florin na entrada den e ultimo 3 
añanan. 


Gobierno mester a haci un prestamo di 1482 miyon florin di 
Hulanda pa por a sigura cu Aruba su economia por a wanta e 
efecto di e pandemia, pa tur hende por tabata tin un entrada 
digno, pa sigura e stabilidad di nos fondo di seguro social y 
di salubridad y pa cumpli cu e obligacion financiero di Aruba 
den exterior. 
Nos Pais a cuminsa recupera, turismo a yega e nivel di aña 
2019 y cu ne nos economia ta recupera grandemente y 
entrada pa Gobierno ta premira di yega e nivelnan prome cu 
e pandemia. Sinembargo e pandemia ta laga Aruba atras cu 
un debe grandi riba e nivel di debe cu tabata grandi caba. 
E realidad financiero di Aruba ta bolbe cambia y ta pone cu 
mester haci algun cambio na e caminda cu nos a scoge pa 
yega na un finansa publico sostenibel. #MinFEC 


Ta traha un version nobo di e FEM 
E ta Aruba su propio responsabilidad pa fiha e caminda 
cu nos mester cana pa nos Pais por tin un finansa publico 
sostenibel. 


Pa e motibo aki Minister di Finansa hunto cu Minister President 
a reuni cu un grupo di experto cu lo yuda Gobierno traha un 
version nobo di e FEM, den cual ta tene cuenta cu e realidad 
financiero nobo di Aruba despues di e pandemia. Ta premira 
cu e FEM 2 por ta cla fin di october y asina dentro di poco 
Aruba por conta cu un caminda nobo pa cana den direccion 
di mehoracion di nos finansa publico. 


Minister Maduro di Finansa ta informa: 


Ta preparando un Memorando Financiero 
Economico nobo pa Aruba 


E FEM 2 lo stipula e caminda nobo rumbo finansa publico manehabel 

D 
en e fin di siman di 30 di september y 1 y 2 di october 
ultimo a tuma luga e competencia internacional di cabay 
Interpaso 2022 na Villa Floralina. Diesun cabay di Curaçao a 
participa den e diferente categoria y di Aruba 35 cabay a subi 
bista pa participa. Den competencia di jinete y amazona diad- 
omingo a conta cu 56 participante. 


E competencianan a cuminsa diabierna cu e cabaynan di 
“trocha”,” trote y galope” y “caballos de paseo”. Den e cate- 
goria di trocha Colombiana e cabay Insendio di JC Ranch a bay 
cu e titulo di gran campeon y e yegua Teoria de la Luisa di Villa 
Floralina a sali gran campeona. Den e categria “trote y galope” 
e yegua Duquesa de Villa Floralina di Rancho Villa Floralina 
a bay cu e titulo di gran campeona y Renata di Rancho Coba 
Lodo a hiba e titulo di gran campeona reservada. Pa loke ta e 
categoria di “caballos de paseo” e cabay Diamante di Rancho 
Casa Deo Volente a logra e titulo di “mejor caballo’ y Ibiza di 
Rancho Monte Azul a hiba e titulo di Mejor yegua de paseo 
cualquier edad. E miho premio pa mejor caballo castrado a bay 
pa Rasputin di Rancho La Ponderosa. 


A pesar di yobida, a cera e competencia diabierna cu un 
publico grandi compaña den bon ambiente musical cu e artista 
Colombiano “Yo me llamo Silvestre Dangond”, cu a pone un 
tremendo ambiente na Villa Floralina. 


Diasabra e tabatin e competencia di cabaynan di paso fino. E 
tabata un anochi di competencia fuerte entre cabaynan di Aruba 
y Curaçao. Aruba a logra 7 medaya di prome luga y Curacao a 
logra 3. Na final di e anochi den e categoria di gran campeon 
di cabay, Davinci de Libano VO di Hacienda Oliva, Curacao a 
resulta e ganado maximo. E titulo di gran campeon reserva 
a bay pa Oculto de Atrapasueños di Criadero Alma, Aruba. E 
team di Curacao a bay tambe cu e titulo di Gran Campeona 
den e categria di yeguas cu Arritmia de San Vicente di Criadero 
Agua de Puente y e gran campeon reservado a keda Aruba pa e 
yegua La Polvora de los Reyes di Rancho Las Piedras. E anochi 
a wordo cera musicalmente pa e banda Xstatic. 


Diadomingo tabata e competencia di jinete y amazona. 
Cincuentiseis mucha, hoben y adulto a competi contra otro 
den diferente categoria di edad di cual 32 a cay den premi- 
acion. Aruba a keda cu 9 medaya di oro, 7 di plata y 5 di brons 
y Curaçao a hiba 8 medaya di oro, 3 di plata y 2 di brons cas. 


Organisacion Caballista Arubano ta gradici tur persona cu a 
bishita e feria di Interpaso 2022 y a yuda haci e fin di siman 
uno exitoso. Igualmente ta gradici tur sponsor cu a haci e 
evento posibel. Tur potret di e competencia por wordo mira 
riba e pagina di Facebook y Instagram di OCA. 


Exitoso fin di siman di Interpaso 2022 

R 
ecientemente weganan di trefbal escolar cate- 
goria B- Mucha Muhe a tuma luga, tanto den 
sector di  Santa Cruz/San Nicolas, Noord y Oran- 
jestad.  
Scolnan cu a participa den nan sector a bataya 
contra otro, caminda di prome y di dos luga di cada  
sector ta pasa pa final cu ta tuma luga dia 11 di 
october 2022.  


Sector Noord:  
Poule A:  
Prome wega den poule A tabata entre Colegio Felipe 
B. Tromp y St. Aloysius School cual wega Colegio  
Felipe B. Tromp a bay cu e victoria cu score final di 
15-2.  
E di dos wega tabata entre St. Aloysius School y St. 
Anna School caminda cu St. Anna School a bay cu 
e  victoria cu score final di 8-4.  
E di tres wega den poule A, Colegio Felipe B. Tromp 
a enfrenta St. Anna School y aki a gana e wega cu  
score final di 8-7.  


Poule B: 
Den poule B, Scol Basico Washington a clasifica 
automaticamente pa e final di sector di Noord ya 
cu 2  scol den e poule aki no a presenta. 
Asina aki tambe Colegio Felipe B. Tromp y S.B. 
Washington ta clasifica pa final nacional cu ta tuma 
luga dia 11 di october 2022. 
E weganan aki ta bay tuma luga den C.D. Frans 
Figaroa na Noord. 


Weganan di Trefbal Escolar Sector Noord a tuma luga 

E 
siman aki na Lima Peru, ta tumando luga e asamblea gen- 
eral di Organization of American States (OAS). E tema 
general di e asamblea ta ‘Hunto contra desigualdad y dis- 
criminacion’. Prome Minister Evelyn Wever-Croes ta repre- 
senta Reino Hulandes den e asamblea aki. Ya na comienso di 
e programa, Prome Minister a hiba palabra y a enfatisa e im- 
portancia pa mantene dialogonan manera e asamblea aki cu 
ta reenforsa lasonan cu e paisnan miembro y participante. 


Lamentablemente, e pandemia di Covid a empeora drasti- 
camente e desigualdadnan cu ya caba tawata tin no sola- 
mente den nos region sino den resto di mundo. Desigualdad 
no ta un fenomeno cu ta aparece riba su mes. E ta vincula 
estrechamente cu un multitud di reto global, incluyendo 
cambio climatico y e insiguridad alimenticio. Y solamente 
si nos traha hunto, nos por confronta e retonan dificil di 
desigualdad aki. 


Prome Minister a indica cu Reino Hulandes ta sigui mustra 
un compromiso solido cu e esfuersonan di OAS pa reen- 


forsa democracia. Tambe Reino Hulandes ta reafirma su 
compromiso solido pa apoya e trabou di OAS den promove 
derechonan humano specialmente dunando atencion na 
gruponan vulnerabel. 


“Sin embargo, nos ta testigo ainda di structuranan vulner- 
abel entre otro e falta di siguridad social debi na e grado halto 
di informalidad; mal servicio den salud publico y den ense- 
ñansa y desafortunadamente tambe, un aumento di presion 
riba derechonan humano, igualdad di genero, democracia y 
e estado di derecho. Tur esakinan, pa Gobierno di Aruba y 
Reino, ta keda como prioridad riba agenda. Hunto so, mante- 
niendo discusionnan honesto y critico, por logra cambia e 
desigualdadnan aki”, Prome Minister a enfatisa. 


Riba e topico di Venezuela, Prome Minister a expresa cu 
siendo bisiña di Venezuela, Aruba y Reino ta preocupa 
cu e crisis humanitario na Venezuela cu ta afecta varios 
pas incluyendo paisnan di Reino den Caribe. “Nos ta urgi 
tur esnan concerni, pa traha hunto y pro pa un transicion 
stabiel, husto y democratico”. 


Prome Minsiter, na final di su discurso, a enfatisa cu Reino 
Hulandes, a pesar di tur reto, no ta perde speransa. “Tur 
crisis por desemboca den innovacion y perspectiva nobo 
pa soluciona problemanan di desigualdad y discrimina- 
cion. Confronta e retonan aki ta rekeri pa inverti den nos 
pueblonan, pa construi sociedadnan democratico cu ta 
traha hunto. Reino Hulandes, den su calidad di observador 
activo y bon bisiña, lo sigui ta socio di OAS den futuro”, 
Prome Minister a expresa. 


Durante Asamblea General di OAS, Prome Minister a enfatisa cu 


Solemante si traha hunto lo por confronta e 
retonan dificil di desigualdad y discriminacion 

M 
inister di Salud Publico sr. Dangui Oduber ta contento 
di por anuncia cu e Banco Social di aseguradonan esta 
SVb a lansa un App pa nos pensionadonan cu yama MiPen- 
sioen. E App aki ta pa telefon mobil y den par di stap nos 
pensionadonan por download esaki. 


E mandatario a splica cu su vision ta pa brinda un servicio 
moderno na tur e aseguradonan por medio di innovacion y 
tecnologia. Cu e App aki SVb lo funciona na un manera mas 
eficiente treciendo aun mas transparencia pa nos pension- 
adonan. 
SVb tin e deber pa administra e fondonan di e pensioen di 
biehes (Algemene Ouderdomsverzekering of AOV) adecua- 
damente y cu confiabilidad, pa mantene e fondonan finan- 
cieramente sostenibel. 


Minister Oduber ta informa cu e MiPensioen app ta bay haci 
posibel pa e asegurado wak su entradanan, tambe e por su 
jaaropgaaf y download esaki pa impuesto, tur esaki den bo 
planti man. Te cu awor esakinan bo por haci, pero e idea ta 
pa sigui expande e app pa e por tin mas uzo den futuro. 


E mandatario ta felicita e director di SVb sr. Edwin Jacobs y 
henter e team cu a traha duro pa haci e app MiPensioen un 
realidad. Minister Dangui Oduber ta contento di con e vision 
di SVb ta bayendo, tur cos ta canando segun plan. E manda- 


tario a trece dilanti cu e innovacion di e App sigur lo trece un 
mehoracion den e servicio cu SVb ta duna y alabes lo facilita 
nos pensionadonan. 


E pensionado por download e App awe mes. Adhunto link pa 
video di instruccion https://fb.watch/fYkBAEWjt3/ 


D 
epartamento di Aduana ta informa brokers 
y importadornan cu mirando e situacion di 
tempo pa awe 7 october 2022 como tambe pa 
siguridad di Team Vrijmaking di aduana, lo duna 
servicio di baha container solamente na lugan- 
an cu tin dak y cu e carga ta completamente bou 
di un dak (no tent) na momento di haci control. 


Dialuna venidero despues di haci un analisis di e 
situacion, servicio lo bay bek na normalidad. 


Departamento di Aduana ta pidi pa brokers y 
importadornan pa tuma bon nota di e informa- 
cion comparti. 


Minister Dangui Oduber: 


MiPensioen mobile App ta cla pa download 


Departamento di Aduana ta informa brokers y 
importadornan encuanto servicio di baha carga 

‘J 
air y e buriconan’ y ‘Gosa den natu- 
ralesa’ ta titulonan di e buki cu Bib- 
lioteca Nacional Aruba ta presenta na 
muchanan di Aruba. E buki ta contene 
2 storia. Ta pesey tin 2 titulo. Un edi- 
cion special pa e di 30 edicion di Festi- 
val di Buki pa Mucha. Cu orguyo biblio- 
teca ta publica e buki pa mucha cu ta 
skirbi pa James Ocalia (Aruba) y ilus- 
tra pa Wouter Goudswaard (Hulanda) 
‘Jair y e buriconan’. E otro banda di e 
buki ta ‘Gosa den naturalesa’ skirbi pa 
Evelien van Dort y ilustra pa Paul Wong 
(Aruba). 


E buki aki ta un regalo pa e muchanan 
di Aruba. Manera tu aña e ta den 2 
idioma, Papiamento y Hulandes. Desde 
apertura oficial di e Festival di Buki pa 
Mucha 2022 por haya e buki gratuita- 
mente na tur libreria ora cumpra un 
buki pa mucha, tanten cu tin. 
Traduccion ta di Lilian Semeleer y 
redaccion ta haci pa Sophiene Maduro- 


Verhaegh, 
Lilian 
Semeleer 
y 
editor 
Jeroen Hoogerwerf di cas editorial 
Levendig. E buki a keda publica pa 
Levendig Uitgever na 2022. ISBN 978 
90 83222 233 


Tema di e Festival di Buki pa Mucha 
2022 ta ‘Biba Natura-Lesa’ y e autornan 
di e buki pa mucha aki a laga e tema 
guia nan den skirbimento di nan storia. 
Despues cu James Ocalia y Evelien 
van Dort a skirbi nan storia nan a 
entrega esaki na dos ilustrador, Wouter 
Goudswaard y Paul Wong. Wouter y 
Paul a laga e storia inspira nan, pa nan 
por a ilustra esaki. Asina e storianan 
a keda completa cu ilustracion masha 
bunita. 
‘Jair y e buriconan’ ta un stripverhaal 
colorido 
unda 
e 
caracter 
principal, 
Jair, ta stimula mucha pa planta mata 
y fruta y cuida bestia. E di dos parti di 
e buki ta di e autor Evelien van Dort y 
ta contene 10 storia cortico, tur tin di 


haber cu amor pa naturalesa. 
Biblioteca 
Nacional 
Aruba 
hunto 
cu 
sponsornan 
ta 
finansia 
produc- 
cion di e buki cu sosten di sponsors; 
Arugas, 
Plaza 
Bookshop, 
Kiwanis, 
Dwit&VanDorp Stores, SETAR, Quota, 
Stichting Zonnige jeugd, Ars Donandi 
Pauluc 
fonds, 
Aruba 
Investment 
bank 
y 
Mr. 
August 
Fentener 
van 
Vlissingenfonds, Stichting Madurodam. 


‘Jair y e buriconan’ y 
‘Gosa den naturalesa’ 

S 
iman pasa Minister di Finansa y Cultura Xi- 
omara Maduro tabata presente na e Feria 
Social pa firma hunto cu Ministernan Tjon, Ar- 
ends, Croes y CEDE Aruba pa aloca 2 miyon flo- 
rin pa haci e proyecto ‘Veilige Barios’ posibel. E 
meta di e proyecto ta pa haci nos barionan mas 
sigur specialmente pa nos hobennan, den cual 
kier conta cu e participacion di tur grupo di in- 
teres. Lo kier inverti den e infrastructura nece- 
sario y tambe kier haci un proyecto specifico di 
pone 168 palo di luz pa iluminacion den algun 
bario di San Nicolas. Minister Maduro ta desea 
Minister Tjon hopi exito cu e bunita proyecto aki 
na bienestar di nos Pais y su barionan. 


N 
a vispera di Dia In- 
ternacional di nos 
Grandinan, Minister Xi- 
omara 
Maduro 
hun- 
to cu demas colega- 
nan minister tabata 
presente na e apertura 
di e Departamento pa 
Asunto di Grandinan, 
Directie 
Ouderenzak- 
en, cu ta resorta bou 
di colega Minister Ur- 
sul Arends. 
E 
departamento 
ta aloca den un di 
nos 
monumentonan 
protegi 
cual 
ta 
Ex 
landskantoor situa na 
Zoutmanstraat 
1, 
un 
edificio di aña 1910. E 
mandatario a comparti 
un rato ameno cu e 
grandinan presente y a 
pasa admira e muraya 
dedica na algun di nos 
Grandinan den comu- 
nidad. 


Minister Xiomara Maduro a firma hunto cu Ministernan Tjon, 
Arends, Croes y CEDE Aruba pa e proyecto ‘Veilige Barios’ 


Minister Xiomara Maduro presente na apertura 
di Departamento pa Asunto di Grandinan 

D 
iasabra ultimo, Kiwanis Club of Aruba (KCA) a yama 
bon bini na su directiva nobo cu ta encarga cu lidera 
e club pa e aña Kiwanistico venidero. Presidente actu- 
al Jokoeza Hooplot ta sigui den su funcion y por conta 
riba Presidente Electo Ingmar Ramharakh y Vice-Presi- 
dente Tracey Werleman. Ralitza Werleman ta fungi como 
Secretario, y Christopher Braam ta e Tesorero di direc- 
tiva. Norma Brinkenberg ta sigui den e directiva como 
“Immediate Past President”. Pa e aña Kiwanistico 2022- 
2023 e Directornan ta: Indra Pereira, Tessely Koolman, 
Vikash Karnani y Zarianni Larmonie. 


E anochi di instalacion di e directiva nobo tabata uno 
exitoso danki na e miembronan cu a organisa e evento 
den un tremendo ambiente Cubano, y danki tambe na e 
maestronan di ceremonia: Ebby Schwengle y Aurienne 
Krozendijk. E miembronan di e club y invitadonan a 
reuni hunto pa asina mustra gratitud na e directiva ante- 
rior pa nan servicio, y despues a duna un bon bini na 
e directiva nobo cu a wordo instala oficialmente door 
di Vice-Gobernador Marelva Corion. Durante e anochi, 
3 miembro di KCA a wordo reconoci door di Presidente 
Jokoeza pa nan dedicacion y liderazgo excepcional na 
e club, cual ta Vikash Karnani y Jane Wever cu a haya e 
titulo di “Rookies of the Year”, y Indra Pereira cu mereci- 
damente a ricibi e honor di e “President’s Award”. 


Den e aña 2021-2022, KCA a haci donacion na varios 
organisacionnan local, manera Fundacion Ban Uni Man 
pa Cria Nos Muchanan, cu ta percura pa muchanan di 
menos recurso ricibi un desayuno na scol; Fundacion 
Hungateca, cu ta fungi como un ‘speel-o-theek’ y 
alabes ta organisa speeldagen educativo; y mas organ- 
isacionnan non-profit. 


KCA a organisa diferente proyecto di servicio durante e 
aña pa e bienestar di nos muchanan y nos comunidad. 
Ehempel di esaki ta: Kiwanis One Day, Universal Children’s 
Day, Pasco den Bario, Clint Whitfield Outstanding Student 
Awards, y hopi mas. Por siña mas tocante e club y tur e 
proyectonan servicial cu nan ta organisa regularmente 
door di bishita www.kiwanisclubofaruba.org. 


E club kier gradici e miembronan di e directiva anterior 
cu a baha for di nan puesto y a duna nan dedicacion, 
tempo y guia na e club pa e aña cu a pasa: Manaaf Badloe, 
Gay Spellen, Daniel Driessen, Claudine Ho-Kang-You y 
Nathalie van der Linde. 


Kiwanis Club of Aruba ta yama bon bini na su 
directiva nobo pa aña Kiwanistico 2022-2023 

F 
or di 27 di september te cu 29 di sep- 
tember a tuma luga e di 10 Interna- 
tional Consultation of Child Helplines 
na Stockholm, Suecia. E di 10 Interna- 
tional Consultation of Child Helplines 
na Stockholm Suecia mester a tuma 
luga na 2020 caba. 


Debi na e Pandemia di Covid 19 esaki 
no por a tuma luga. E director di 
Fundacion Telefon pa Hubentud, James 
Sneek, a representa Fundacion Telefon 
pa Hubentud Aruba. 


Na mundo tin mas di 160 liña di ayudo 
telefonico pa mucha y hoben den mas 
di 140 pais. Fundacion Telefon pa 
Hubentud Aruba for di 2003 ta miembro 
di Child Helpline International cu ta un 
organisacion di impactonan colectivo. 


Tambe desde 2019 Fundacion Telefon 
pa Hubentud Aruba pa medio di su 
presidente, Errol Zebeda, ta represent- 
ante di Child Helpline International pa 
Latino America y Caribe. 


E di 10 International Consultation of 
Child Helplines a concentra y tawata 
tin como tema Resilience: Children 
and 
Child 
Helplines 
in 
times 
of 
crisis. Durante e di 10 International 
Consultation of Child Helplines a pone 
hopi atencion ariba e dos motibonan 
cu desde 2020 mas tanto mucha y 
hoben a tuma contacto cu e liña di 
ayudo telefonico pa mucha y hoben tur 
parti di mundo. Ta trata di salud mental 
y violencia. 


E 
di 
10 
International 
Consultation 
of Child Helplines a ser habri pa su 
Majestad la Reina Silvia di Suecia. 
Dr. Najat, Special Representative di 
Secretario General di United Nations pa 
cu e tema di violencia contra di mucha, 
tambe a hiba palabra. Tambe ariba e 


programa tawata e liña di ayudo tele- 
fonico pa mucha y hoben di Ukrania cu 
a duna un presentacion di e situacion 
actual di mucha y hoben na e pais aki 
cu ta bibando den un momento di crisis 
door di e guera cu Rusia. Fundacion 
Telefon pa Hubentud Aruba tambe a 
duna un presentacion durante e di 10 
International 
Consultation 
of 
Child 
Helplines. 


Durante 
e 
di 
10 
International 
Consultation of Child Helplines a tuma 
luga un bishita na e liña di ayudo tele- 
fonico pa mucha y hoben di Suecia, 
Briss. 


Durante 
e 
di 
10 
International 
Consultation 
of 
Child 
Helplines 
Fundacion Telefon pa Hubentud Aruba, 
pa medio di su director, James Sneek, 
tambe tawata tin e honor di por a duna 
un presentacion tocante e di diferente 
Best Practices cu Fundacion Telefon 
pa Hubentud Aruba ta haci uzo di dje 
na momento di asisti e muchanan y 
hobennan di Aruba, St. Eustatius y 
Saba. 


E presentacion di Fundacion Telefon 
pa Hubentud Aruba durante e di 10 
International 
Consultation 
of 
Child 
Helplines ta den cuadro di e ‘kennis- 
centrum’ 
di 
Fundacion 
Telefon 
pa 
Hubentud Aruba cu ta exportando 
conocemento. 


Despues 
di 
22 
aña 
di 
existencia 
Fundacion Telefon pa Hubentud Aruba 
como un ‘Kenniscentrum’ ta exportando 
conocemento 
na 
organisacionnan 
gubernamental 
y 
no-gubernamental. 
Banda di crea conocemento y comparti 
conocemento, 
awor 
Fundacion 
Telefon pa Hubentud Aruba como un 
‘Kenniscentrum’ ta bay sigui exporta 
conocemento. 


Pa 
mas 
informacion 
tocante 
di 
e 
bishita y presentacion di Fundacion 
Telefon pa Hubentud Aruba durante e 
di ta 10 International Consultation of 
Child Helplines por tuma contacto cu 
Fundacion via e-mail: telhubentud@ 
gmail.com 
of 
telefon 
5886138/ 
5884011 


Fundacion Telefon pa Hubentud Aruba 
a comparti conocemento na Suecia 

D 
iamars mainta a tuma luga na Bestuurskantoor entre- 
ga di premionan pa e concurso di pintamento di “Stima 
Bo Cacho” 2021 y di e concurso di pinta y kleur “Ley Di Ca- 
cho” 2022. 
Presente durante e evento aki tabata Prome Minister Evelyn 
Wever-Croes, e ganadonan cu nan mayornan, Post Aruba, 
Minister Rocco Tjon, Minister Geoffrey Wever y demas minis- 
ternan cu a pasa saluda. E concurso aki a wordo organisa 
e aña aki pa di 4 aña consecutivo cu e meta pa conscien- 
tisa comunidad, specialmente nos muchanan, riba e impor- 
tancia di cuida nan mascotanan. Un total di 1218 mucha a 
participa e aña aki mustrando asina e amor grandi cu cada 
mucha tin pa nan mascotanan. 


Prome Minister, na su turno a dirigi su mes na e muchanan 
presente gradiciendo nan pa nan participacion y splicando e 
importancia pa cu cuido y trato di nan mascotanan. 
Tambe el a remarca cu aki na Aruba hopi hende ta gusta y 
stima nan mascotanan hopi ora nan ta chikito pero ora nan 
bira grandi ya no ta haya e amor y atencion debido mas. Ta 


importante na momento cu un mucha pidi nan mayornan 
pa un mascota pa nan keda stime y cuide mescos, evitando 
asina cu e mascotanan ta caba riba caya flaco y bandona. 


Aruba a introduci e Ley di Cacho pa garantisa un miho futuro 
pa loke ta trata e mascotanan, y ta importante pa inculca 
e ley aki den nos muchanan di trempan. Prome Minister a 
gradici e comision cu a organisa e concurso aki cu a resulta 
un exito rotundo, e huesnan cu no tabata tin un tarea facil 
pa scoge 16 ganado den 1218 pintura, Post Aruba y Minister 
Geoffrey Wever pa e colaboracion desde aña pasa pa saca 
stampia tambe. 


Por ultimo, Prome Minister a gradici tur e ganadonan pa 
nan tempo y dedicacion pa participa na e concurso aki, na 
mayornan y adultonan cu ta stimula e muchanan no sola- 
mente cu pintamento y arte pero tambe pa e amor na nan 
mascotanan. “Ohala aki un par di aña cu nos sigui haci esaki 
nos ta weita tur nos mascotanan na Aruba ta wordo bon 
trata”, Prome Minister a termina bisando. 


Entrega di premio pa concursonan 
exitoso di pinta y kleur 


“No tabata tin un tarea facil pa scoge 16 ganado den 1218 pintura” 

D 
urante e conferencia di trabou ‘Exito di estudio di stu- 
diante Caribense’, cu a tuma luga siman pasa na Uni- 
versidad di Aruba, a diseña un pakete concreto y structu- 
ra di medida pa aumenta exito di estudio di studiante Cari- 
bense. E resultadonan di e conferencia ta wordo ofreci bou 
di e nomber nobo “Strategic Education Alliance (SEA)” na 
e “Vierlandenoverleg Onderwijs, Cultuur en Wetenschap” 
ministerial cu ta tuma luga na december. 


SEA ta consisti di representantenan di e islanan Aruba, 
Hulanda Caribense (Bonaire, Saba, St. Eustatius), Curaçao, 
St, Maarten y Hulanda y e partidonan den enseñansa di e 
paisnan aki. Nan tin un aña y mey caba ta ocupa nan mes cu 
mehora exito di estudio di studiante Caribense. Ta asina cu 
gran parti di e studiantenan aki no ta termina e estudio den 
exterior. E conferencia di trabou na Aruba a wordo organisa 
pa desaroya e siguiente pasonan concreto. 
Mas medida concreto y structural 


E subtitulo di SEA ta “A bright future for Caribbean Students”, 
un bunita futuro pa studiante Caribense. Pa sigura e futuro 


ey, segun SEA, ta necesario un plan strategico cu ta fortifica 
e infrastructura pa enseñanza superior y secundario. 
Banda di esey un programa conhunto di mobilidad den 
reinado mester haci mobilidad den reinado posibel riba nivel 
di mbo, hbo y wo. SEA kier prepara tambe e studiantenan 
riba e islanan miho pa loke ta nan scogencia di estudio. Esaki 
door di un ‘Pre-Academic Year’ pero tambe door di incor- 
pora medionan moderno, manera app y bril VR. Por haya tur 
recomendacion riba www.strategiceducationalliance.org. 


Importancia di cooperacion di termino largo 
Segun SEA un acercamento structural y mehoracion di exito 
di estudio di studiante Caribense ta rekeri esfuerso y compro- 
miso di tur partido. E esfuerso y compromiso aki lo dura 
algun aña. SEA lo haci e peticion na e ‘Vierlandenoverleg’ pa 
elabora riba e compromiso di termino largo aki y existencia 
di SEA y establece esakinan. 
SEA lo pidi e ministernan envolvi di e ‘Vierlandenoverleg 
Onderwijs Onderwijs, Cultuur en Wetenschap’ ministerial 
tambe pa percura pa sosten financiero y medionan cu ta 
vigila pa e palabracionnan haci wordo realisa tambe. 


Pakete ambicioso pa aumenta exito 
di estudio pa studiante Caribense 

WILLEMSTAD - Di acuerdo cu un 
informacion di nos colaborado period- 
istico Richeron Balentina, ex director 
di Girobank Eric Garcia ta programa pa 
recobra su libertad dia 10 di october 
proximo. Pa motibo di problema cu 
comunicacion nos no por verifica 
e noticia cerca vocero di Ministerio 
Publico pero como colaborado di e 
corant aki basta aña caba, el a esta- 
blece su mes como un fuente riba cual 
por confia. 
Corte di Husticia a condena e ex 
director pa di dos biaha na un castigo 


di 4 aña despues cu el a faya di retorna 
di 19 miyon florin di fondonan di un 
cuenta di un banco Off-shore. OM mes 
a pidi 5 aña di castigo. 


Corte di Husticia a condena Garcia pa 
malversacion, 
falsificacion 
di 
docu- 
mento labamento di placa cu el a 
apropia 19 miyon florin ilegalmente. 
Como curator di Banco Maracaibo for 
di 2010 te cu 2016 Garcia lo a abusa 
di su posicion transferiendo 11 miyon 
dollar for cuenta dje banco Venezolano 
pa otro cuentanan di bank. 


Segun a sali na cla despues el a falsi- 
fica documentonan pa pasa 11 miyon 
dollar pa otro cuentanan. 
Teniendo cuenta cu su edad e tempo 
ey Corte a condene na 4 aña na luga di 
cinco aña. 
Garcia ta cera den Blok 6 hunto cu 
como 5 polis kendenan tambe lo sali 
pronto mientras cu e polis Chayan ta 
cera na Barber. 


WILLEMSTAD - E cuidadano Martin Valks Brito (38 aña di 
edad), di origen dominicano tabata den sala di corte ayera 
pa responsabilisa su mes pa maltrato di su tata di criansa y 
menasa di su mama. Tabata dia 24 di maart 2022 cu Martin 
a dal su tata di criansa S. Valks cu mokete den cara. Na e 
ocasion aki el a kibra lep ariba y abou y algun djente di e 
tata di criansa. 
Martin Valks Brito ta un ciudadano cu si e no uza su reme- 
dinan, e ta bira un persona sumamente peligroso ya cu e ta 
drenta den un ambiente agresivo y violento. Pa colmo e ta 
uza droga tambe. 
Na momento cu hues mr. J. Snitker a confronta Martin cu e 
hecho di ta uza droga, el a drey bisa cu ta marihuana so e sa 
uza. Na su forma di procede un poco slow y canamento hopi 
trankil, por tuma nota cu algo falta e ciudadano aki. 


Su mama ta esun cu te ainda ta tolera, pero si ta pa e tata 
di criansa, e acusado aki, esta Martin Valks Brito hamas lo 
drenta e cas di su mayornan. Nan a fada di su comporta- 
cion cu cada biaha ta desemboca den maltrato. Hues mr. J. 
Snitker mesora a pone Martin Valks Brito na altura cu e otro 
habitantenan di e cas lo no ke mir’e ey mas. Dia di e suceso 


Martin Valks Brito tabatin un keskes violento cu su mama, 
anto e tata di criansa a bay interveni pa scapa e mama di 
maltrato. 
Segun Martin Valks Brito el a rabia, pasobra e tata di criansa 
a coy na su garganta tene. Esey tabata motibo pa e pasa e 
tata algun moketa den cara. Martin Valks Brito na momento 
cu polis a bin busk’e a pasa man coy un cuchiu y a dirigi 
su mes riba e polisnan. Martin Valks Brito a sigui conta cu 
polisnan a dal e duro y cu te ainda e ta sinti dolor na su 
brasa. Fiscal señora mr. Ter Borg tambe a apunta cu Martin 
Valks Brito ta un peliger pa esnan den su cercania directo. 
E dia di e problemanan na cas y cu polis, Martin Valks Brito 
no a uza remedi, como tal cos a bolbe bay robes. 


E acusado Martin Valks Brito sinembargo lo no ke keda cera 
den prizon, ni e no ke pa sak’e for di e cas di su mayornan. 
Esey ta loke el a bisa mesora den sala di corte ayera, cu e 
ta bay drecha su manera di actua. Su mama a papia cu e 
tata di criansa, segun Martin Valks Brito y nan lo acept’e 
den e cas atrobe. Hues a mustra e acusado cu tanto e tata 
di criansa como e mama tin problema serio cu ne. Pero si e 
uza su remedinan, nan no ta bay robes. Pa fiscal e acusacion 
contra di Martin Valks Brito ta legal y convinsentemente 
proba, como tal un castigo ta na su luga. Martin Valks Brito 
ta haya un castigo di prizon di 194 dia, loke el a sinta caba, 
di manera cu e por regresa cas pero a pone como condi- 
cion cu e mester bebe su remedinan y cumpli cabalmente cu 
instruccionnan di Reclassering. Ademas e mester mantene 
su mes bou di guia di psikiatra. Martin Valks Brito lo regresa 
cas awe sigur. 


Si e no bebe su remedi 


Martin Valks Brito ta 
peligroso pa hendenan 
den su cercania 


Dia 10 awor e ta bay cas 


Eric Garcia tin un pia pafo 
di prizon caba 

WILLEMSTAD - E ciudadano hoben Garsenth Dometilia tin 
apenas 19 aña di edad, pero ya e tin un pasado ferfelo cu 
husticia. 
Pa cuminsa Garsenth Dometilia a keda acusa cu dia 15 di 
februari 2022 el a horta, despues di a kibra drenta den un 
cas na Hanenberg. 
Aki el a bay cu 1 armband di oro cu bal 2000 florin, otro 
armband mas di oro cu bal 1200 florin, un renchi di oro 
cu bal 165 florin, cadena di oro y set di renchi cu bal 600 
florin, mas renchi di orea, cadena di oro y pulsera na rason 
di 350 florin y otro renchinan di orea colo blauw, ros y di 
oro. E siguiente acusacion contra di Garsenth Dometilia ta 
cu dia 24 di september 2021 el a horta den Mahokstraat. 
Aki el a bay cu aparato di feita, marca Philips, 1 oloshi di e 


marca Spritzer & Fuhrmann, 2 armbant di oro cu bal 1000 
florin, 7 boter di bebida sterki y 1 caha di cerbes. Pa por a 
comete e acto aki e acusado a forsa porta di camber. E di 
tres acusacion contra di Garsenth Dometilia ta ladronicia na 
Huest Groot Sint Joris, caminda el a bay cu prendanan cu un 
balor di Nafl. 30.000,-- 


WILLEMSTAD - E ciudadanonan Jermael Maria di 19 aña 
di edad y Vaison Martina di 22 aña di edad tabata meti 
den un caso di tiroteo dia 20 di maart 2022, pafo dilanti di 
un localidad nocturno (dancing). A surgi un pleito paden 
cu a bin caba pafo cu tiramento, heridando 4 persona en 
total, entre cua algun cu no tabatin absolutamente nada di 
haber cu e conflicto. Esnan cu a keda herida ta di e famnan 
Emerenciana, Everts, Dickens y Lampe. 
For di un principio testigonan a declara cu Vaison Martina ta 
esun cu a tira, heridando algun persona na e sitio, despues 
di a ricibi e arma di candela for man di Jermael Maria. Pero 
Vaison Martina mes tur momento a declara cu e no tin nada 
di haber cu e situacion (nengando redondamente) expre- 
sando cu e sigur no a tira. 


Sinembargo, despues cu a confronta Vaison Martina cu e 
imagennan di video, caminda claramente a mir’e ta tuma 
e arma di candela for di man di Jermael Maria y despues 
cu e propio Jermael Maria tambe a afirma cu ta na Vaison 
Martina a duna e arma di candela. 
No a keda Vaison Martina nada otro sino di admiti cu el a 
tuma e arma di candela enberdad for di Jermael Maria. Pero 
el continua bisando el a pasa e arma di candela pa un otro 
persona (Chama), cu segun Vaison Martina ta esun cu si a 
tira. 


Imagennan di video cu a keda pasa y ripiti varios biaha ayera 
den sala di corte, a demostra claramente con Vaison Martina 
y Jermael Maria tabata saliendo for di e localidad, bini pafo 
y cu na cierto momento Vaison Martina ta tuma e arma di 
candela for di Maria. Mas aleu ta mira tambe con na cierto 
momento e tiroteo a start y cu hendenan na e sitio a core 
baha for di un auto y otronan, buscando manera di sconde. 
Vaison Martina a declara cu el a pasa e arma di candela pa 
un tal Chama, kende ta un persona pa ken e sa laba auto. 
E declaracionnan cu Vaison Martina a haci ayera den sala 
di corte mesora tabata rason pa fiscal señora mr. Ter Borg 
kende tabata atende e caso, para e tratamento un rato pa 
manda polis bay cas di Vaison Martina den e bario Kirindongo 
Abou pa bay weita den un auto si por haya e telefon di Vaison 
Martina. 


Pa e motibo ey tratamento di e caso a wanta pa algun rato, 
despues cu hues mr. J. Snitker a bay di acuerdo pa schors 
algun rato. Un rato a parce hasta como si fuera tratamento 
di e caso lo no continua ayera mas, pasobra lo mester 
haci mas investigacion. Fiscal señora mr. Ter Borg tambe 
a cuminsa actua bastante insigur y claramente e fiscal aki 
mester a adapta e acusacionnan contra di Martina y Maria. 
En principio e fiscal a declara Jermael Maria komplise di e 
acto castigabel aki, pero despues a cambi’e pa e status di 
colaborado. 


E victimanan di e tiroteo Emerenciana, Everts, Dickens y 
Lampe a keda herida den cara, na brasa parti ariba, den 
barica, den boca etcetera. En todo caso a bin sali na cla cu 
Emerenciana, Everts, Dickens y Lampe a haya bala y a keda 
herida uno mas grave cu e otro. 


Declaracion a cambia: 


Caso di tiroteo dilanti di Club 
Nocturno a coy otro buelta 


Garsenth Dometilia pa varios 
caso di ladronicia den corte 

Fortaleza Pa Famia 


M 
urmuracion y kehamento ta un forma di demostra 
ingratitud na Dios, cu bo no ta satisfecho cu locual 
Dios a haci pa bo. 
Murmuracion y kehamento por mantene bo den stress y 
depresion pa hopi tempo, pasobra cu bo actitud negativo 
bo ta demostra, falta di respet pa Dios, mirando Dios su 
bondad, toch bo ta sigui keha demostrando cu e cos no 
ta na bo smaak of manera bo kier. 


Pa 
motibo 
di 
desobediencia, 
rebeldia, 
murmura- 
cion y kehamento (Numbernan capitulo 14 completo y 
Deuteronomio 1:2) e pueblo di Israel a pasa 40 aña den 
desierto caminda nan mester a pasa den 11 dia. 


Hopi hende no ta tene cuenta cu locual nan ta papia 
di Dios, ni tampoco con nan ta trata Dios, pero Dios ta 
mustra bon cla den e buki di Numbernan cu murmuracion 
ta trece morto, y ta hopi hende a muri den desierto pa 
motibo di murmuracion. (Numbernan 14:11). 


Awendia nos ta mira bida di hende ta keda manera un 
auto den neutral, e no ta bay dilanti y e no ta bay patras , 
keto bay den mesun situacion, bisando cu tempo ta malo, 
cos ta malo, tirando falta y culpando otro, sin sa cu ta 
den murmuracion nan ta, y cu murmuracion ta veneno pa 
bida di hende. 


Si bo kier sali for di un situacion ,ferfelo, delicado, of 
hasta penoso, tin un formula cu Dios ta duna nos, pa nos 
stop di murmura y expresa Fe y e ta bisa lo siguiente den 
Filipensenan 4:6 : No preocupa pa nada: Ma den tur cos, 
pa medio di oracion y suplica cu gradicimento, laga boso 
peticionnan ta conoci dilanti di Dios,y e pas di Dios cu ta 
surpasa tur comprondemento, lo warda boso curason y 
boso mente den Cristo Hesus. 


E peliger di murmuracion ta cu bo por traha 2 of 3 trabao 
y te ainda placa no ta yega, pasobra bo no ta agradecido 
pa locual cu bo tin. 


Haci tur cos sin murmura ni discuti, pa boso por proba 
boso mes di ta sin culpa y inocente, yiunan di Dios sin 
reproche meymey di un generacion corumpi y perverso, 
entre cual nan boso ta briya manera luznan den mundo. 
(Filipensenan 2:14-15) 


Murmuracion ta pica, murmuracion ta destrui hende su 
Fe, y esey ta locual diabel kier logra, pa bo duda, y no ta 
agradecido di locual Dios a haci pa bo. 


Imagina bo cu despues cu Dios a habri Lama Cora pa e 
pueblo sali for di Egipto, ora nan tabatin hamber y sed 
nan a bisa, cu ta miho nos a keda den Egipto, y esey a 
lanta furia di Dios, despues di come mana nan tabata kier 
carni, y asina nan a sigui murmura, y Dios bisa cu nan lo 
muri den desierto. 


E palabranan cu bo ta expresa den direccion di Dios ta 
determina, con lihe lo bo sali for di problema, of cuanto 
tempo lo bo keda aden, con lihe bo relacion cu bo famia lo 
drecha, of cu bo mes boca bo ta destrui tur cos. 
Mas oracion, mas gradicimento, y menos palabra nega- 
tivo, kehamento, y murmuracion y mas lihe bo mira luz 
den bo scuridad, pasobra bo Fe ta hiba bo na bo bendi- 
cion. 


Laga boso caracter ta liber di amor pa placa, y sea 
contento cu loke boso tin, pasobra e mes a bisa: Nunca 
lo mi bandona bo, y nunca lo mi laga bo desampara. 
(Hebreonan 13:5) 


Murmuracion tambe por hinca bo salud mental den 
peliger, y bo ta wordo cura ora bo bira agradecido na Dios. 


Pasobra tin un gran bendicion, pa esnan cu ta papia bon 
di Dios di nan curason. 


Sinceramente, Pastor Marcel Balootje 


E peliger di murmuracion y kehamento 

Every life is noted and is cherished, 
and nothing loved is ever lost or perished. 


Di profundo di nos curason, nos ta gradici tur persona y famia 
cu di un of otro manera a mustra atencion, amor y cariño 
durante Bida, fayecimento y despedida di mi Casa, nos Tata, 
Welo, Ruman y Omo. 


Mirto Rasmijn 
“Papito, Meme, Mete, Omo Mirto” 


Un danki na un y tur cu a duna sosten, 
consuelo y palabra di forsa por medio di 
boso presencia, 
cu a manda krans y/of mensahe nan via 
diferente plataforma social. 


Alavez nos kier a invita boso pa Santo Sacrificio di Misa, 
cual lo tuma lugar na Misa Sta. Filomena Paradera: 


Diahuebs 6 oktober 2022 pa 7:00 pm 
Diasabra 8 oktober 2022 pa 7:00 pm 


Cu Mirto haña sosiego eterno y descansa na paz den e 
Paraiso Celestial 


Gradicimento 


Di profundo di nos curason nos ta gradici tur hende cu di un of 
otro manera a mustra atencion, amor y cariño durante bida, 
fayecimento y despedida di nos querido casa, tata, suegro, 
welo, ruman, omo y amigo: 
Sylvester 
Mylles Vrolijk 


Boso muestra di atencion ta di hopi 
aprecio y un gran sosten pa nos. Un 
danki na un y tur cu a manda carchi, 
krans, whatsapp, email y a hasi 
yamada nan telefonico. 
Tambe na Aurora Funeral Home pa cu 
su bon servicio y atencion. 


Alabes ta invita pa un Santo Sacrificio di misa cual lo tuma lugar 
na Misa Sta Filomena na paradera diadomingo 9 di oktober 
2022 pa 9’or di mainta. 


Bo(so) presencia lo ta altamente aprecia. 

Every life is noted and is cherished, 
and nothing loved is ever lost or perished. 


The LORD is my shepherd; I shall not want. 
He maketh me to lie down in green pastures: he leadeth me 
beside the still waters. 
He restoreth my soul: he leadeth me in the paths of 
righteousness for his name’s sake. 
Psalm 23 


With deep sadness we the family announces the passing of: 


Octavio 
Ramon Hodge 
Better known as Tavio 
Sunrise: April 28, 1958 - Sunset: 
September 26, 2022 


He was the 2nd son of the late: 
Mr Ramon & Mildred Hodge- 
Richardson. 


Husband: Humberto Rosabal 


Brother: Manuel Hodge and family in St, Maarten 


Sisters: Brenda Benders - Hodge in St.Maarten 
Verna Hodge in the Netherlands 
Minerva Hodge and family in St. Maarten 
Judith Brown & family 


Brother-in-law: Alphons Benders 


Uncles: Franklin Helmen & family 
Domingo Helmen & family 
Hendrick Helmen & family 
Nicolas Helmen and family. 
Lincoln George in the USA. 
Aldrick George and family in St. Lucia 
Augustus George and family in the USA 


Aunts: Norma Helmen and family 
Hilda Helmen Octavia Brown and family 
Sheila Kelly - Helmen and family in St. Maarten 
Sister Ramona George in Trinidad 


Favourite nieces & nephews: 
Laverne, Gina, Shanella, Gisline, Gino and Javier 


Special friends: Irene, Marlyn, Tera, Peter, Clemy, Colleta and 
Robert. 


Cousins too numerous to mention. 


He was related to the Hodge, Helmen, Richardson, Scot, 
Bryson, Pantophlet, Bremer, Harrigan and others too numerous 
to mention. 


May his soul rest in everlasting peace. 


The funeral will take place at the Aurora Funeral Home on 
October 7th from 2:00 PM-4:00 PM followed by interment at the 
Sabana Basora Cemetery. 


Lagrima y flornan por seca, su recuerdonan y tur loke el 
a haci y significa pa nos, cu lo keda graba pa semper 
den nos mente y curason. 


“Cerca Dios mi alma ta na paz, ta di DJ’E mi salbacion 
ta bin” 


Salmo 62:1 
Cu honda pena nos ta anuncia fayecimento 
cristianamente di: 


Sra. Carmen M. Kock-Becker 
“Tante Carmen of Tanchi Carmen” 
*16-07-1925 - †02-10-2022 


Na nomber di su: 
Yiunan: 
Rudy Kock 
Linda (Evelinda) Kock 


Ruman: 
Benigno (Benny) Becker y famia na Aruba y Hulanda 


Primo y primanan, sobrino y sobrinanan, sobre-sobrino y 
sobrinanan, cuñanan, comper, conocirnan, bisiña. 


Demas famia: 
Kock, Becker, de Cuba, Mackay, Helder, Albertus, 
Kerpens, Croes, Rasmijn, Angela, Campbell, Vieira, 
Diogo, Gomez, Sanders, Peterson, Tromp, Jansen, 
Simmons. 


Nos ta pidi disculpa si den nos tristesa nos por a lubida 
algun famia. 


Ta participa cu acto di entiero lo tuma lugar diabierna 
7 di oktober 2022 pa 4’or di atardi saliendo for di Misa 
Pro Catedral San Francisco di Asisi pa Santana Central 
Sabana Basora. 


E restonan mortal lo ta reposa for di 2’or di atardi den 
misa. 


Despues di entiero no por ricibi bishita di condolencia na 
cas 

Juan 11:25 Jesus a bise: Ami ta e resurekshon y e bida; Esun 
ku kere den Mi lo biba, maske e muri. 


Cu inmenso tristeza y dolor na nos curazon nos ta anuncia 
fayecimento di nos Mama, Wela y Bisawela profundamente 
stimá: 


Nos prenda di mas valioso! 
Agnes Falconi-Brete 
* 18 Januari 1932 
† 30 September 2022 


Na nomber di: 
Nos Mama su esposo: Juan Falconi 


Di su yiunan: 
Erica y Jossy Croes-Falconi 
Robert y Judith Falconi-Tromp 
Maria y David Werleman-Falconi 
Sra. Vda. Jolanda y †Rudolf Wever-Falconi 
Glenda Falconi y Octavio Maduro 
Carlos y Nimia Falconi-Geerman 
Angeline y Ezechiël Falconi 
Caroline y Ahmed Mohamed-Falconi 
Cathline Falconi y Jerôme ten Have 


Y na nomber di tur nieto y nietanan y bisanieto y bisanietanan 
stimá. 


Acto di despedida a tuma lugar den seno familiar. 


Disculpa nos, cu den nos tristeza, nos no lo ricibi bishita di 
condolencia na cas. 


Nos ta gradici tur esnan cu a mustra atencion, amor y cariño 
durante bida di Nos Mama. Un danki special ta bay pa 
Dokter Waterloo, Dokter Fingal, e ultimo simannan Dokter 
Bakker, tur e verpleegsternan di Wit Gele Kruis, Kim di Trinity 
QCS, Jeanine y nos querida Idalia, Carmen, Miriam, Clara, 
Julia y Clotilde. 


Nos disculpa si den nos tristeza, nos por a lubida un of otro 
persona nan. 


Lo E seka tur lágrima for di nan wowo, I morto lo no eksisti mas: 
lo no tin nada di rou, nada di yoramento, nada di dolo mas, 
pasobra tur kos di antes a pasa bai. 
Rev. 21:4 


Cu dolor na nos curason, nos ta 
participa fayecimento di nos ser stima: 


Daniel A. Perez-Cujia 
06-01-1998 - 02-10-2022 


Acto di despedida lo wordo anuncia 
despues 


“Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa”. 
Salmo: 23 


Cu dolor na nos curason, 
nos ta participa fayecimento di: 


Delbert Alexander 
*22-08-1931 - †02-10-2022 


Acto di entiero lo wordo anuncia 
despues 


Gradicimento / Invitacion 


Nos kier a gradici tur persona cu di un of otro manera a mustra 
nan Atencion, amor, carinjo y cu a duna nos sosten durante e 
momentonan dificil na ora di fayecimento di nos tata stima: 


Adolph Oswald 
Oehlers 


Boso muestra di atencion ta di hopi 
aprecio y un gran sosten pa nos. Un danki 
na un y tur cu a manda carchi, krans, 
whatsapp, email y a hasi yamada nan 
telefonico. Boso muestra di atenshon 
tabata un gran consuelo pa nos. 


Cu esaki nos kier a haci un invitacion pa 3 santo sacrificio di 
misa cu lo tuma lugar na Misa Sta. Anna: 


Diadomingo 9 di Oktober pa 6:00 pm 
Diadomingo 16 di Oktober pa 6:00 pm 
Diadomingo 23 di Oktober pa 6:00 pm 


Website: www.awemainta.com 


E-mail: noticia@awemainta.com 


Facebook: www.facebook.com/awemainta 
Instagram: www.instagram/awemainta 


Telefon: 588-0022 

Gradicimento y invitacion 


Famia di 
Sr. Henri R. Croes 
cu hopi amor ta gradici tur persona, cu a 
demostra nan amistad, cariño, sosten cu 
telegram y / of mensahenan via diferente 
medio social. 


Na Dr. Vis, Dr. Leong, Dr. Stewart, 
Dr. Selene Kock y secretarianan y 
Dr Texier pa atencion medico. 
Sra. Lily Prince di Koningin Wilhelmina 
Kanker Fonds. 


Rev. Pader D. Szpila pa e respons cu un homilia pa cada un di 
nos sigui cu fervor y fe, Rev. Pastoor Jozef cu oracionnan na 
ultimo lugar di Sr. Croes riba e mundo aki. 


Sr. Max Hassel pa su musica, Personal di Aurora Funeral Home y 
Sr. Wilfred Martijn pa nan excelente servicio. 
Personal di departamento di ambulance, pa nan servicio. 
Staf y personal di Manchebo Beach Resort & Spa. 


Ta invita pa 3 santo sacrificio di misa, 
cu ta tuma luga na misa “La Birgen di Fatima” 
na Dakota riba e siguiente dianan: 
8 October 2022 7:00 PM, 
9 October 6:00 PM y 
10 October 2022 7.00 PM. 


Danki di curason y cu Señor sigui drama su bendicion riba 
cada un di boso. 


Gradicimento 


Di profundo di nos curason, nos ta gradici tur esnan cu di un 
manera of otro a mustra atencion, amor y carino durante bida, 
fayecimento y despedida di: 


Sr. Joaquin Willems 
Mihor conoci como: Wim, Payo, Quin, 
Quinchi, Opa Quin, Jo 


Un danki na un y tur cu a duna sosten, 
consuelo y palabra di forsa pa medio di 
boso presencia, manda krans, caarchi y/ 
of mensahenan via diferente plataforma di 
medionan social. 


Boso muestra di atenshon tabata un gran consuelo pa nos. 


Alavez nos kier a invita bo(so) pa 3 Santo Sacrificio di Misa cual 
lo tuma lugar na 
Parokia Inmaculada Concepcion (Santa Cruz). 


Diahuebs 6 di October pa 7or di anochi 
Diasabra 8 di October pa 7or di anochi 
Diadomingo 9 di October pa 8or di mainta 

